钦定古今图书集成/明伦汇编/官常典/第397卷 > 张宁
## 钦定古今图书集成/明伦汇编/官常典/第397卷 > 张宁

按《明外史》本传：“宁字靖之，海盐人。景泰五年进士，授
礼科给事中。七年夏，帝从唐瑜等奏，考核南京大小
诸臣。宁言京师尤根本地，不当独免。又言京卫带俸
武职，一卫至二千馀人，通计三万馀员，岁需银四十
八万，米三十六万，并他折俸物动经百万，耗损国储，
莫甚于此。而其间多老弱不娴骑射之人。莫若简可者，补天下都司卫所缺官，而悉汰其馀。”议格不行。帝
得疾，适遇星变，诏罢明年元会，百官朝参如朔望。宁
言：“四方来觐，不得一睹天颜，疑似之际，必至讹言相
惊。愿勉循旧典，用慰人心。”帝疾不能从，而夺门之变
作。天顺中，曹、石窃柄，事关礼科者，宁辄裁损，英宗以
是知宁。朝鲜仇杀毛怜，诏宁偕都指挥武忠往解。宁
辞义慷慨，而忠骁健。张两弓折之射雁，一发坠。朝鲜
人大惊服，两人竟解其仇而还。中官覃包邀与相见，
不往。寻擢都给事中。宪宗初御经筵，请日以《大学衍
义》进讲。皇太后生辰，姚夔等请设斋建醮，百官赴坛
行香。宁言无益，徒伤大体。疏入乃止。宁负志节，持正
议，声称籍甚，然不为大臣所喜。英宗尝欲重用之，弗
果。宪宗立，给事中王徽以言事得罪，宁率六科论救，
由是更与内阁忤。会王竑等荐宁堪佥都御史，清军
职。黄得旨，会举多私宁，予外任。乃出为汀州知府。期
年，善政具举。宁才高，既出守，郁郁不得志，竟致仕而
去。家居三十年，言者累荐，终不复召。无子，有二妾。宁
殁，剪发，誓死楼居不下者四十年。诏旌为《双节》。“武忠”，
女直人。宣宗时，尝奉使诸卫，有抚安功，累官都督同
知。